L-Ewwel Pitazz – Paragrafi 221-230 Illum ma stajtx nifhem il-meditazzjoni. L-ispirtu tiegħi kien mitluf f'Alla b'mod straordinarju. Ma stajtx nisforza lili nnifsi sabiex naħseb fuq dak li kien qed jgħid is-saċerdot waqt l-irtir (konferenzi). Spiss ma nkunx kapaċi naħseb skont il-punti; l-ispirtu tiegħi jkun mal-Mulej, u dik hi l-meditazzjoni tiegħi. Ftit kliem mil-laqgħa li kelli mal-madre Direttriċi, Mary Joseph. Iċċaratli ħafna affarijiet, u kkalmatni f'dak li għandu x'jaqsam mal-ħajja spirtwali tiegħi, u assiguratni li kont miexja fit-triq it-tajba. Jien irringrazzjajt lill-Mulej Ġesu' ta' din l-grazzja kbira, għaliex hija l-ewwel Superjura li kelli li ma ġabitlix dubji dwar din il-ħaġa. Kemm hu infinitament twajjeb Alla! O Ostja ħajja, l-unika saħħa tiegħi, għajn ta' mħabba u ħniena għannaq id-dinja kollha, saħħaħ l-erwieħ debboli. Ikun imbierek dak il-waqt u l-mument meta Ġesu' ħallielna l-Qalb l-iżjed ħanina Tiegħu! Li nsofri mingħajr ma nilmenta, li nġib il-faraġ lill-oħrajn u li ngħaddas it-tbatijiet tiegħi stess fil-Qalb l-iżjed qaddisa ta' Ġesu'! Jiena ser inqatta' l-mumenti liberi tiegħi f'riġlejn (il-Mulej) is-Sagrament Imqaddes. F'riġlejn Ġesu' ser infittex dawl, faraġ u saħħa. Jiena sejra nuri l-gratitudni tiegħi bla waqfien lil Alla għall-ħniena kbira Tiegħu lejja, u qatt ma ninsa l-grazzji li tani, speċjalment il-grazzja tal-vokazzjoni. Jiena sejra naħbi lili nnifsi fost is-sorijiet bħal vjola ċkejkna fost il-ġilji. Irrid niftaħ bħal blanzun għall-Mulej u Ħallieq tiegħi, sabiex jiena ninsa lili nnifsi, niżvojta lili nnifsi kollni kemm jiena għall-erwieħ immortali – dan hu l-hena tiegħi. Xi ftit mill-ħsibijiet tiegħi Dwar il-Qrar, jiena sejra nagħżel dak li l-iktar jiswieli u jumiljani. Xi drabi ħaġa żgħira tiswa iktar minn xi ħaġa ikbar. Jiena niftakar fil-Passjoni ta' Ġesu' f'kull qrara, sabiex inħeġġeġ f'qalbi l-indiema. Sakemm huwa possibbli bil-grazzja ta' Alla, jiena nipprova dejjem ikolli ndiema perfetta. Irrid niddedika iktar ħin għal din l-indiema. Qabel ma nersaq lejn il-konfessinarju, l-ewwel nidħol fil-Qalb miftuħa u l-iktar ħanina tas-Salvatur. Meta noħroġ mill-konfessinarju, inħeġġeġ ġewwa ruħi gratitudni kbira lejn is-Santissma Trinita' għal dan il-miraklu ta' ħniena tal-għaġeb u li ma nistgħux nifhmuh, li ġie mwettaq ġewwa ruħi. U iktar ma hi msejkna ruħi, iktar inħoss l-oċejan tal-ħniena ta' Alla jdur madwari u jagħtini s-saħħa u qawwa kbira. Ir-regoli li l-iktar spiss ma jirnexxilix nobdihom: xi drabi nikser is-silenzju; diżubbidjenza għas-sinjali tal-qanpiena; xi drabi nindaħal fl-affarijiet tal-oħrajn. Ser nipprova mill-aħjar li nista' sabiex nsir aħjar. Jiena ser nevita s-sorijiet li jgorru, u jekk ma nistax nevitahom, għallinqas inżomm is-skiet fil-preżenza tagħhom, u b'hekk nagħtihom x'jifhmu kemm jiddispjaċini nisma' affarijiet bħal dawn. Jiena ma rrid nagħti l-ebda kas tal-opinjoni tal-oħrajn, imma nobdi x-xhieda tal-kuxjenza tiegħi stess u nżomm lil Alla b'xhud tal-azzjonjiet tiegħi kollha. Irrid nagħmel kollox issa bħalma kieku nixtieq nagħmel u naġixxi fis-siegħa ta' mewti. Minħabba f'hekk f'kull azzjoni li nagħmel irrid niftakar f'Alla. Evita permessi li inti mingħalik li għandek. Irrid ngħarraf lis-Superjuri tiegħi wkoll b'affarijiet żgħar u dan nagħmlu b'kemm ikun possibbli li jingħataw dettalji. Irrid inkun fidila fl-eżerċizzi spiritwali tiegħi; ma rridx nitlob mal-inqas ċans li nkun meħlusa minnhom. Irrid inżomm is-skiet barra l-ħin tar-rikreazzjoni u nevita ċajt u kliem bi spirtu pront li l-oħrajn iġegħilhom jidħku u jiksru s-skiet. Irrid nuri apprezzament kbir ukoll għar-regoli li huma l-iktar ċkejknin. Ma rridx inħalli lili nnifsi ninqabad fil-ġirja sfrenata tax-xogħol (imma) nieħu nifs sabiex inħares 'il fuq lejn il-ġenna. Nitkellem ftit man-nies, imma ħafna ma' Alla. Evita l-familjarita'. Nagħti ftit kas ta' min hu favur tiegħi u min hu kontra. Ma rridx ngħid lill-oħrajn x'inhuma dawk l-affarijiet li kelli nissaporti. Irrid nevita nitkellem ngħajjat mal-oħrajn waqt ix-xogħol. Irrid inżomm il-paċi u l-kalma fi żminijiet ta' tbatija. F'mumenti diffiċli rrid nistkenn fil-pjagi ta' Ġesu'; irrid infittex konsolazzjoni, faraġ, dawl u approvazzjoni fil-pjagi ta' Ġesu'. + Fil-waqt tal-provi, nipprova nara l-id ta' Alla mimlija mħabba. Xejn m'hu daqshekk kostanti daqs it-tbatija – hija dejjem iżżommilha kumpanija lir-ruħ bil-fedelta'. O Ġesu', jiena minix sejra nħalli lil ħadd jgħaddini fl-imħabba tiegħi għalik. + O Ġesu', moħbi fis-Sagrament Imqaddes. Inti qiegħed tara li, meta jiena nieħu l-voti perpetwi tiegħi, jiena nkun qiegħda inħalli n-novizzjat warajja illum. Ġesu', Int taf kemm jiena ċkejkna u dgħajfa, u għalhekk mil-lum 'il quddiem, qiegħda nibda n-novizzjat Tiegħek b'mod speċjali ħafna. Ser inkompli nkun novizza, imma n-novizza Tiegħek, Ġesu', u Int tkun l-Imgħallem tiegħi sa l-aħħar jum. Kuljum nattendi t-tgħallim Tiegħek billi noqgħod f'riġlejk. Waħdi ma rrid nagħmel lanqas l-iċken ħaġa, mingħajr ma nikkonsultak l-ewwel bħala l-Imgħallem tiegħi. Ġesu', kemm ninsab ferħana li Inti stess ġbidtni lejk u ħadtni fin-novizzjat Tiegħek; jiġifieri, fit-Tabernaklu. Meta nieħu l-voti perpetwi tiegħi; bl-ebda mod ma nkun sirt soru perfetta. Le, le! Għadni novizza ċkejkna dgħajfa ta' Ġesu' u rrid nipprova nakkwista l-perfezzjoni bħalma kont nagħmel fl-ewwel jiem tan-novizzjat, u nagħmel l-istess sforz sabiex inżomm l-istess dispożizzjoni f'ruħi li kelli fl-ewwel jum meta nfetaħ il-bieb tal-kunvent sabiex idaħħluni ġewwa. Bil-fiduċja u s-sempliċita' ta' tifla ċkejkna, jiena nagħti lili nnifsi lilek, illum, O Ġesu', Mgħallem tiegħi. Jiena nħallilek liberta' sħiħa sabiex Int tmexxili ruħi. Mexxini fit-toroq li Inti tixtieq. Ma nagħmillekx mistoqsijiet. Ser nimxi warajk bil-fiduċja. Il-Qalb ħanina tiegħek tista' tagħmel kollox! In-novizza ċkejkna ta' Ġesu' – Swor Fawstina. Fil-bidu tal-irtir, Ġesu qalli: Waqt dan l-irtir, Jiena stess ser imexxi lil ruħek. Jiena rrid inwettqek fil-paċi u fl-imħabba. U hekk għaddew l-ewwel ftit ġranet. Fir-raba' jum iħabbtuni d-dubji: Tgħid din it-trankwillita' tiegħi falza? Imbagħad smajt dan il-kliem: Binti, stħajjel li inti s-sultana tad-dinja kollha u għandek is-setgħa tiddisponi kollox skont ma jogħġbok. Int għandek is-setgħa tagħmel il-ġid kollu li tixtieq, u f'daqqa waħda tifel ċkejken iħabbat il-bieb, jirtogħod u jibki u, b'fiduċja fit-tjubija tiegħek, jitolbok biċċa ħobż biex ma jmutx bil-ġuħ. Int x'kont tagħmel għal dan it-tifel? Weġibni, Binti. U jiena għidtlu: "Ġesu', jiena kont nagħti lil dak it-tifel kulma talabni u elf darba iktar." U l-Mulej qalli: Bl-istess mod Jiena qed nimxi ma' ruħek. F'dan l-irtir Jiena qiegħed nagħtik, mhux biss il-paċi, imma wkoll dispożizzjoni f'ruħek li, ukoll kieku ridt tħossok inkwetata, ma tkunx tista'. Imħabbti ppossediet lil ruħek, u Jiena rridek tkun imwettqa Fiha. Poġġi widintek qrib tal-Qalb Tiegħi, insa kollox u aħseb fuq il-ħniena tal-għaġeb Tiegħi. Imħabbti tagħtik is-saħħa u l-kuraġġ li inti teħtieġ f'dawn l-affarijiet. Ġesu', Ostja ħajja, Inti Ommi, Int kollox għalija! Jiena dejjem niġi għandek, O Ġesu', bis-sempliċita' u bl-imħabba, bil-fidi u bil-fiduċja. Jiena naqsam kollox miegħek, bħalma tagħmel tifla ma' ommha li tħobbha: il-ferħ u d-dwejjaq tiegħi – f'kelma waħda, kollox.
Djarju ta' Swor Fawstina – L-1 Pitazz (par.221-230)